เงินบาทเปิด 30.28/32
ธนาคารกรุงเทพ รายงาน เงินบาทเปิด 30.28/32 แนวโน้มอ่อนค่า มองกรอบวันนี้ 30.28-30.35
2 มิ.ย. 2554

ธนาคารกรุงเทพ รายงาน เงินบาทเปิด 30.28/32 แนวโน้มอ่อนค่า มองกรอบวันนี้ 30.28-30.35
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.28/32 บาท/ดอลลาร์ อ่อนค่าลงเล็กน้อยจากช่วงเย็นวานนี้ที่ปิดตลาดที่ระดับ 30.26/28 บาท/ดอลลาร์
เงินบาทวันนี้มีโอกาสอ่อนค่าลงได้เล็กน้อย หลังจากที่วานนี้เงินบาทปรับแข็งค่าขึ้นไปจากการที่คณะกรรมการนโยบายการเงิน(กนง.) มีมติปรับขึ้นอัตราดอกเบี้ยนโยบายอีก 0.25% ประกอบกับช่วงนี้เงินยูโรปรับตัวอ่อนค่าลงเมื่อเทียบกับดอลลาร์ จากสาเหตุที่มูดี้ส์ปรับลดอันดับความน่าเชื่อถือของกรีซลง
"ทิศทางเงินบาทวันนี้มีโอกาสอ่อนค่า เพราะเมื่อวานพอ กนง.ขึ้นดอกเบี้ย เงินบาทก็แข็งอยู่สักพัก ไม่นานก็อ่อนลงมา 5 สตางค์ ช่วงนี้ยูโรก็อ่อนค่าลง เพราะมูดี้ปรับลดเครดิตกรีซ เลยทำให้คนเทขายสินทรัพย์เสี่ยงแล้วหันไปถือเยนกับสวิสฟรังค์" นักบริหารเงิน กล่าว
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 81.17/23 เยน/ดอลลาร์ ส่วนเงินยูโรอยู่ที่ระดับ 1.4350/4365 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.28-30.35 บาท/ดอลลาร์